CELEX: 62006TN0004
Language: sl
Date: 2006-01-12 00:00:00
Title: Zadeva T-4/06: Tožba, vložena  12. januarja 2006  — Republika Poljska proti Komisiji Evropskih skupnosti

25.3.2006   
            
            
               SL
            
            
               Uradni list Evropske unije
            
            
               C 74/27
            
         Tožba, vložena 12. januarja 2006 — Republika Poljska proti Komisiji Evropskih skupnosti
   (Zadeva T-4/06)
   (2006/C 74/52)
   Jezik postopka: poljščina
   Stranke
   
      Tožeča stranka: Republika Poljska (Zastopnik: Jarosław Pietras)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               Razglasitev ničnosti člena 2 Uredbe Komisije (ES) št. 1686/2005 z dne 14. oktobra 2005 o določitvi zneskov za proizvodne dajatve in koeficienta za dodatne dajatve v sektorju sladkorja za tržno leto 2004/2005 (UL L 271, 15.10.2005, str. 12);
            
         
               —
            
            
               Naložitev stroškov postopka Komisiji Evropskih skupnosti.
            
         Tožbeni razlogi in bistvene trditve
   Tožeča stranka predlaga razglasitev ničnosti člena 2 Uredbe Komisije (ES) št. 1686/2005, ki za poravnanje še nepokritega dela skupne izgube v skladu s členom 16 Uredbe Sveta (ES) št. 1260/2001 (1) določa proizvodne dajatve in koeficient dodatne dajatve na trgu sladkorja za tržno leto 2004/05. Izpodbijani člen Uredbe za države, ki so bile članice Skupnosti že pred 1. majem 2004, predvideva različne koeficiente dodatnih dajatev kot za „nove“ države članice.
   Tožeča stranka tožbo podpira z naslednjimi tožbenimi razlogi:
   
               —
            
            
               Nepristojnost Evropske Komisije in kršitev člena 16 Uredbe Sveta (ES) št. 1260/2001, ki Komisijo pooblašča zgolj za določitev enega samega koeficienta enake višine za celotno Skupnost, kar potrjujejo različne jezikovne verzije določb Uredbe, ki so pomensko enake in med seboj skladne. Načela ureditve trga Skupnosti za sladkor lahko odklon od besedila določb Uredbe (ES) št. 1260/2001 ne samo odsvetujejo, temveč tudi izključijo.
            
         
               —
            
            
               Kršitev načela takojšnjega in celotnega prevzema prava Skupnosti s strani novih držav članic; različen koeficient dodatnih dajatev je v resnici prehodni ukrep, ki v aktih o pristopu in v predpisih, sprejetih na njihovi osnovi, nima podlage. Tožeča stranka se zato sklicuje na člen 2 Aktov o pristopu, ki tvori podlago za prevzem celotnih, iz članstva izhajajočih pravic in obveznosti s strani Republike Poljske, tako da sta prevzeti tudi pravica do koriščenja preplačil in obveznost kritja izgub na trgu sladkorja.
            
         
               —
            
            
               Kršitev načela prepovedi diskriminacije; tožeča stranka očita Komisiji, da je edino merilo za razlikovanje koeficientov v izpodbijani uredbi trenutek pristopa držav članic Evropski uniji. Posledice pristopa so dokončno urejene v aktih o pristopu in predpisih, sprejetih na njihovi podlagi in trenutek širitve Evropske unije ne more predstavljati merila, ki bi razlikovanje opravičevalo.
            
         
               —
            
            
               Kršitev načela solidarnosti; razlikovanje koeficientov posameznih držav članic predstavlja samovoljno, nesorazmerno in nesolidarno delitev stroškov financiranja trga sladkorja.
            
         
               —
            
            
               Nezadostna obrazložitev izpodbijanega ukrepa, ker Evropska Komisija ni niti navedla okoliščin, ki bi utemeljevale razlikovanje koeficientov, niti ciljev, katerim bi takšno razlikovanje služilo.
            
         
               —
            
            
               Kršitev bistvene postopkovne zahteve, ker sta bila ob sprejemanju Uredbe (ES) št. 1686/2005 kršena člen 3 Poslovnika upravljalnega odbora za sladkor in člen 3 Uredbe št. 1 o določitvi jezikov, ki se uporabljajo v Evropski gospodarski skupnosti (2); Evropska Komisija namreč v „komitološkem“ postopku ni predložila poljske različice osnutka izpodbijanega ukrepa. Ta kršitev je posebej huda, ker zadeva osnutek predpisa in je izraz stalne prakse Evropske Komisije v okviru upravljalnega odbora za sladkor.
            
         
      (1)  Uredba Sveta (ES) št. 1260/2001 z dne 19. junija 2001 o skupni ureditvi trgov za sladkor (UL L 178, 30.6.2001, str. 1).
   
      (2)  UL 17 z dne 6.10.1958 str. 385 s spremembami.